钦定古今图书集成/明伦汇编/官常典/第585卷 > 《刘弘陶侃传论》晋·书
## 钦定古今图书集成/明伦汇编/官常典/第585卷 > 《刘弘陶侃传论》晋·书

史臣曰：“古者明王之建国也，下料疆宇，列为九州；辅
相元功，咨于四岳。所以仰希齐政，俯寄宣风。备连率
之仪，威腾阃外；总颁条之务，礼缛区中。委称其才，《甘
棠》以之流咏；据非其德，仇饷以是兴嗟。中朝叔世，要
荒多阻，分符建节，并紊天纲。和季以同里之情，甲卢
绾之契，居方牧之地，振吴起之风；自幽徂荆，亟敛豺”
狼之迹；举贤登善，穷掇孔翠之毛。由是吏民毕力，华
夷顺命。一州清晏，恬波于沸海之中；百城安堵，静祲
于稽天之际。犹独称善政，何其寡欤？《易》云“贞固，足以
干事”，于征南见之矣。士行望非世族，俗异诸华，拔萃
陬落之间，比肩髦隽之列。超居外相，宏总上流。布泽
怀边，则严城静柝；释位匡主，则沦鼎再宁。元规以戚
里之崇，挹其膺而下拜；茂弘以保衡之贵，服其言而
动色。望隆外陕，理则宜然。至于时属雷屯，富逾天府，
潜有包藏之志，顾思折翼之祥。悖矣！《夫子》曰：“人无求
备。”斯言之信，于是有征。